SYNEX บวก 3% คาดรายได้ปีนี้โต 15% รับอานิสงส์ภาครัฐฯ-เอกชนหนุน E-sport
SYNEX บวก 3% คาดรายได้ปีนี้โต 15% รับอานิสงส์ภาครัฐฯ-เอกชนหนุน E-sport โดย ณ เวลา 15.27 น. ราคาอยู่ที่ระดับ 13.70 บาท บวก 0.40 บาท หรือ 3.01% สูงสุดที่ระดับ 13.90 บาท ต่ำสุดที่ระดับ 13.40 บาท ด้วยมูลค่าการซื้อขาย 21.88 ล้านบาท
6 มี.ค. 2562

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 15.27 น. อยู่ที่ระดับ 13.70 บาท บวก 0.40 บาท หรือ 3.01% สูงสุดที่ระดับ 13.90 บาท ต่ำสุดที่ระดับ 13.40 บาท ด้วยมูลค่าการซื้อขาย 21.88 ล้านบาท

ด้าน บล.ทิสโก้ ระบุในวิเคราะห์ (6 มี.ค.62) แนะนำ “ถือ” SYNEX ราคาเป้าหมาย 13.10 บาท/หุ้น SYNEX รายงานผลประกอบการไตรมาส 4/61 ที่ 190 ล้านบาท เพิ่มขึ้น 16% จากช่วงเดียวกันเมื่อปีก่อน และ 18% จากไตรมาสก่อน หากไม่รวมผลของอัตราแลกเปลี่ยน 56 ล้านบาท ผลประกอบการจะอยู่ที่ 133 ล้านบาท ลดลง 2.4% จากไตรมาสก่อน จากอัตรากำไรที่ลดลง (แต่การเติบโตของรายได้ยังสูง) โดย SYNEX ได้ประกาศจ่ายเงินปันผล 0.34 บาท พร้อมหุ้นปันผล 10 : 1 ขึ้นเครื่องหมาย XD ในวันที่ 8 มี.ค. 2019 รวมเป็น 0.64 บาทสำหรับทั้งปี และคิดเป็นอัตรา 68%
โดย SYNEX รายงานผลประกอบการไตรมาส 4/61 ที่ 190 ล้านบาท เพิ่มขึ้น 16% จากช่วงเดียวกันเมื่อปีก่อน จากรายได้ที่เพิ่มขึ้น 31% จากช่วงเดียวกันเมื่อปีก่อน เพิ่มขึ้นเหนือ 1 หมื่นล้านบาท หนุนโดยยอดขายมือถือและลูกค้าธุรกิจ ในขณะที่สินค้าอื่นๆ ชะลอตัวจากผลของ Bitcoin ในปีก่อนหน้า และทำให้อัตรากำไรลดลงเป็น 3.86% จากเดิม 4.22% ในช่วงไตรมาส 3/61 และ 4.64% ในช่วงไตรมาส 4/60 จากสัดส่วนมือถือที่เพิ่มขึ้น แต่ชดเชยด้วย OPEX ที่เพิ่มขึ้นเพียง 3% จากช่วงเดียวกันเมื่อปีก่อน ทำให้ SG&amp;A ต่อยอดขายลดลงเป็น 2.13% จากเดิม 2.38% และ 2.7% ในไตรมาส 3/61 และไตรมาส 4/60 ตามลำดับ
ทั้งนี้ มีมุมมองในเชิงบวกมากขึ้นต่อการเติบโตของรายได้ที่ 12-15% ในปี 2562 โดยที่สินค้าส่วนใหญ่เป็นของที่เกี่ยวกับความปลอดภัยและ IoT, อุปกรณ์สื่อสาร และ Gaming โดยมองว่าแนวโน้มของ E-sport ในไทยมีความนิยมเพิ่มขึ้นโดยได้รับการสนับสนุนจากทั้งภาครัฐและเอกชน ทำให้มองว่าอัตรากำไรจะลดลงในอัตราที่ช้าลงในระยะกลาง – ยาว คาดอัตรากำไรในปี 2562 ที่ 4.08% จากเดิม 4.24% ในปี 2018 และกำไรจากการดำเนินงานโต 8.3% และ 13.5% ในปี 2562-63 ที่ 639 ล้านบาท และ 726 ล้านบาทตามลำดับ
อย่างไรก็ดี แนะนำให้ “ถือ” โดยมีมูลค่าที่เหมาะสม 13.10 บาท โดยมูลค่าที่เหมาะสมของรวมผลของหุ้นปันผลแล้วโดยใช้ PER ที่ 15 เท่า โดยมีความเสี่ยงคือ การตกยุคก่อนสต็อคสินค้า, กระแสเงินสดที่อ่อนแอ และอัตรากำไรที่ลดลงเพิ่มขึ้น